ইস্টার্ন মেডিকেল কলেজ
ইস্টার্ন মেডিকেল কলেজ বাংলাদেশের একটি বেসরকারি মেডিকেল কলেজ ও হাসপাতাল, যেটি ২০০৫ সালে প্রতিষ্ঠিত হয়। এটির ক্যাম্পাস চট্টগ্রাম বিভাগের কুমিল্লা জেলার বুড়িচং উপজেলার কাবিলায় ঢাকা-চট্টগ্রাম মহাসড়কের পাশে অবস্থিত। এটি চট্টগ্রাম বিশ্ববিদ্যালয় ও চট্টগ্রাম মেডিকেল বিশ্ববিদ্যালয়ের অধিভুক্ত একটি মেডিকেল কলেজ। এই প্রতিষ্ঠানটিতে পাঁচ বছর মেয়াদি ব্যাচেলর অব মেডিসিন, ব্যাচেলর অব সার্জারি (এমবিবিএস) ডিগ্রির পাঠ প্রদান করা হয়। পাঁচ বছর মেয়াদী মূল শিক্ষাক্রমের পর শিক্ষার্থীদের ১ বছরের বাধ্যতামূলক ইন্টার্নশীপ সম্পন্ন করতে হয়। এই কলেজ কর্তৃক প্রদত্ত এমবিবিএস ডিগ্রি বাংলাদেশ মেডিকেল এন্ড ডেন্টাল কাউন্সিল (বিএমডিসি) কর্তৃক স্বীকৃত। মেডিকেল কলেজটিতে ৬০০টি শয্যাসহ একটি আধুনিক ও উন্নতমানের হাসপাতাল রয়েছে। হাসপাতালে শিক্ষার্থীরা ক্লিনিক্যাল বিষয়সমূহ হাতেকলমে অধ্যয়ন করার পাশাপাশি ব্যবহারিক পরীক্ষাসমূহ সম্পন্ন করে থাকে।